CELEX: 32017D0804(01)
Language: da
Date: 2017-08-03 00:00:00
Title: Kommissionens gennemførelsesafgørelse af 3. august 2017 om offentliggørelse i Den Europæiske Unions Tidende af det enhedsdokument, der er omhandlet i artikel 94, stk. 1, litra d), i Europa-Parlamentets og Rådets forordning (EU) nr. 1308/2013, og af henvisningen til offentliggørelsen af varespecifikationen for vinsektorbetegnelsen (Picpoul de Pinet (BOB))

4.8.2017   
            
            
               DA
            
            
               Den Europæiske Unions Tidende
            
            
               C 253/4
            
         KOMMISSIONENS GENNEMFØRELSESAFGØRELSE
   af 3. august 2017
   om offentliggørelse i Den Europæiske Unions Tidende af det enhedsdokument, der er omhandlet i artikel 94, stk. 1, litra d), i Europa-Parlamentets og Rådets forordning (EU) nr. 1308/2013, og af henvisningen til offentliggørelsen af varespecifikationen for vinsektorbetegnelsen
   (Picpoul de Pinet (BOB))
   (2017/C 253/05)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 97, stk. 3, og
   ud fra følgende betragtninger:
   
               (1)
            
            
               Frankrig har ansøgt om beskyttelse af betegnelsen »Picpoul de Pinet« i henhold til del II, afsnit II, kapitel I, afdeling 2, i forordning (EU) nr. 1308/2013.
            
         
               (2)
            
            
               Betegnelsen »Languedoc Picpoul-de-Pinet« var indtil 2013 beskyttet i henhold til artikel 51 og 54 i Rådets forordning (EF) nr. 1493/1999 (2) og artikel 28 i Kommissionens forordning (EF) nr. 753/2002 (3). I 2013 blev betegnelsen »Languedoc Picpoul-de-Pinet« fjernet fra registeret over beskyttede oprindelsesbetegnelser og geografiske betegnelser ved Kommissionens gennemførelsesforordning (EU) nr. 172/2013 (4).
            
         
               (3)
            
            
               I henhold til artikel 97, stk. 2, i forordning (EU) nr. 1308/2013 har Kommissionen behandlet ansøgningen og konstateret, at de betingelser, der er fastsat i artikel 93 til 96, artikel 97, stk. 1, artikel 100, 101 og 102 i forordning (EU) nr. 1308/2013, er opfyldt. Selv om betegnelsen »Picpoul de Pinet« indeholder ordet, »picpoul«, der er navnet på en druesort til vinfremstilling, er det godtgjort, at betegnelsen traditionelt har været anvendt i den pågældende medlemsstat i forbindelse med ansøgning om registrering efter tilbagekaldelsen af det gamle navn »Languedoc Picpoul-de-Pinet« fra registret over beskyttede oprindelsesbetegnelser og beskyttede geografiske betegnelser. Betegnelsen »Picpoul de Pinet« er derfor en oprindelsesbetegnelse i overensstemmelse med artikel 93, stk. 2, i forordning (EU) nr. 1308/2013. En eventuel registrering af den ansøgte oprindelsesbetegnelse »Picpoul de Pinet« er dog ikke til hinder for, at betegnelsen for druesorten »picpoul« anvendes ved mærkning af vin fremstillet af druesorten »picpoul«, men som ikke er fremstillet i overensstemmelse med varespecifikationen for »Picpoul de Pinet«, og hvor betingelserne i artikel 100, stk. 3, i forordning (EU) nr. 1308/2013 ikke er opfyldt.
            
         
               (4)
            
            
               For at gøre det muligt at indgive indsigelser i henhold til artikel 98 i forordning (EU) nr. 1308/2013 bør det enhedsdokument, der er omhandlet i artikel 94, stk. 1, litra d), i samme forordning, og henvisningen til offentliggørelsen af den varespecifikation, der er udarbejdet som led i den nationale procedure for behandling af ansøgningen om beskyttelse af betegnelsen »Picpoul de Pinet«, offentliggøres i Den Europæiske Unions Tidende —
            
         VEDTAGET DENNE AFGØRELSE:
   Eneste artikel
   Det enhedsdokument, der er udarbejdet i henhold til artikel 94, stk. 1, litra d), i forordning (EU) nr. 1308/2013, og henvisningen til offentliggørelsen af varespecifikationen for betegnelsen »Picpoul de Pinet« (BOB), findes i bilaget til denne afgørelse.
   I henhold til artikel 98 i forordning (EU) nr. 1308/2013 giver offentliggørelsen af denne afgørelse ret til at gøre indsigelse mod beskyttelsen af den betegnelse, der er anført i nærværende artikel, stk. 1, inden for to måneder fra datoen for offentliggørelsen i Den Europæiske Unions Tidende.
   
      Udfærdiget i Bruxelles, den 3. august 2017.
      
         
            På Kommissionens vegne
         
         Phil HOGAN
         
            Medlem af Kommissionen
         
      
   
   
      (1)  EUT L 347 af 20.12.2013, s. 671.
   
      (2)  Rådets forordning (EF) nr. 1493/1999 af 17. maj 1999 om den fælles markedsordning for vin (EFT L 179 af 14.7.1999, s. 1).
   
      (3)  Kommissionens forordning (EF) nr. 753/2002 af 29. april 2002 om visse gennemførelsesbestemmelser til Rådets forordning (EF) nr. 1493/1999 for så vidt angår beskrivelse, betegnelse, præsentation og beskyttelse af visse vinprodukter (EFT L 118 af 4.5.2002, s. 1).
   
      (4)  Kommissionens gennemførelsesforordning (EU) nr. 172/2013 af 26. februar 2013 om fjernelse af bestemte eksisterende vinbetegnelser fra det register, der er omhandlet i Rådets forordning (EF) nr. 1234/2007 (EUT L 55 af 27.2.2013, s. 20).
   
      BILAG
      ENHEDSDOKUMENT
      
         »PICPOUL DE PINET«
      
      
         PDO-FR-N1672
      
      
         Dato for indgivelse af ansøgningen: af 6.1.2014
      
      1.   Betegnelse(r), der skal registreres
      
      Picpoul de Pinet
      2.   Type geografisk betegnelse
      
      BOB — beskyttet oprindelsesbetegnelse
      3.   Kategorier af vinavlsprodukter
      
      
               
                  1.
               
               
                  Vin
               
            4.   Beskrivelse af vinen/vinene
      
      Picpoul de Pinet
      Den kontrollerede oprindelsesbetegnelse »Picpoul de Pinet« er forbeholdt tør hvidvin.
      Vinen skal have et naturligt alkoholindhold i volumen på mindst 12 %.
      De vine, der er klar til markedsføring, har et gæringsdygtigt sukkerindhold på højst 3 g/l.
      Produktionen af betegnelsen »Picpoul de Pinet« består udelukkende af hvidvin fra én enkelt druesort, Piquepoul blanc.
      Vinen er klar og let gyldenbrun. En ung vin har et grønligt skær. Den har en fin og elegant aroma, ofte blomsteragtig (lind og hvidtjørn) med et anstrøg af citrus (grape og citron) og mineraler.
      Vinen smager velbalanceret og frisk. Syren giver vinen den rygrad, der karakteriserer den i forhold til alle de andre hvide vine i regionen.
      5.   Vinfremstillingspraksis
      
      a)   Væsentlige ønologiske fremgangsmåder
      
      
         Ønologiske fremgangsmåder
      
      Specifikke ønologiske fremgangsmåder
      Anvendelsen af træflis er ikke tilladt.
      Anvendelsen af kul til ønologisk brug, alene eller blandet i præparater, er forbudt.
      Hele vinhøsten presses direkte, med eller uden udblødning før presningen.
      Udblødning af hele vinhøsten før presning sker ved, at vinen beskyttes mod kontakt med syre.
      Dyrkningspraksis
      Beplantningstætheden er mindst 4 400 vinstokke pr. ha.
      Afstanden mellem rækkerne af vinstokke må ikke overstige 2,25 meter.
      Arealet for hver enkelt vinstok må ikke overstige 2,25 m2.
      Vinstokkene skal bindes op i espalierform.
      b)   Maksimumsudbytter
      
      66 hl/ha
      6.   Præcis afgrænsning af det geografiske område
      
      Druehøsten, fremstillingen, behandlingen og lagringen af vinen finder sted i følgende kommuner i departementet Hérault: Castelnau-de-Guers, Florensac, Mèze, Montagnac, Pinet, Pomerols.
      7.   Primære druesorter
      
      Piquepoul blanc (H)
      8.   Tilknytning til det geografiske område
      
      Det geografiske område ligger ved lagunen Thau i nærheden af Middelhavet på begge sider af »Via Domitia« mellem kommunerne Agde, Pézenas og Sète.
      De geologiske formationer og jordformationerne, der stammer fra kridttiden og pliocæn-epoken, tegner et svagt hældende terræn ned mod lagunen og vender overordnet set mod nordøst og sydvest. Vinmarkerne ligger i terrasser rundt om lagunen i op til 100 meters højde. Vinmarkerne fortsætter op på plateauet, men blandes med fyrreskov og hede i den nordlige del af det geografiske område.
      Det geografiske område er kendetegnet ved ringe nedbørsmængder i løbet af året, navnlig om sommeren. Årsmiddeltemperaturen er høj. De omgivende vandområder er afgørende for udjævningen af temperaturforskellen: nærheden til havet og lagunen Thau mindsker de årlige og daglige temperaturvariationer, og havbrisen sænker dagstemperaturen om sommeren. Den naturlige flora vidner om et varmt havklima med trægrupper af strandfyr og steneg eller kermeseg rundt om i landskabet.
      Siden romertiden er der blevet dyrket vin i det geografiske område for betegnelsen af »Picpoul de Pinet«, hvilket afspejles i ruinerne fra de tidligere gallo-romanske »villaer«.
      Dette vindistriktet, der ligger tæt på de antikke havnebyer Agde og Sète, er et af de historiske vindistrikter ved Middelhavet. Vindistriktet kaldes »Vignoble de la Marine« eller »La Marine« og er kendt for sine hvide vine.
      Druesorten piquepoul B er plantet på et område, der er gunstigt for den. I år 1608 kaldte Olivier de Serres »Pique-Poule blanc« for en kvalitetsdrue. Druerne falder let af grenene, hvorfor bakker placeres under grenene for at opsamle de meget modne druer. Et dekret af den 11. december 1945 grupperede »Piquepoul de Pinet« i kategorien »hvide vine fra Languedoc«. Den 26. november 1954 anerkendtes de hvide vine i dette geografiske område som oprindelsesbetegnelse for vin af højere kvalitet. I 1960 blev 15 historiske oprindelsesbetegnelser for vin af højere kvalitet i departementerne Hérault og Aude slået sammen til oprindelsesbetegnelsen for vin af højere kvalitet »Coteaux du Languedoc«. Languedoc står for denne tusindårige vinkulturs historiske og kulturelle værdier.
      Producenterne af vinen med denne oprindelsesbetegnelse for vin af højere kvalitet af »Picpoul de Pinet« sluttede sig til gruppen i 1984. Da vinen i 1985 blev anerkendt som kontrolleret oprindelsesbetegnelse »Coteaux du Languedoc« blev navnet »Picpoul de Pinet« bibeholdt med muligheden for at supplere navnet på den kontrollerede oprindelsesbetegnelse med den supplerende geografiske betegnelse »Picpoul de Pinet« (hvide vine udelukkende fra druesorten piquepoul B.)
      Vinavlernes kunnen udnyttes, når vinrankerne plantes. Kun let skrånende parceller er velegnede på grund af dræningsforholdene og plads til rødderne.
      Vinavlernes kunnen ses ligeledes i valget af beskæringsformer. Hvis man ønsker en kraftig men lavtydende druesort, beskæres vinstokken tæt. Ved traditionel beskæring efter »gobelet«- eller »cordon royat-metoden« fås et mere moderat udbytte, en beplantningstæthed på over 4 400 vinstokke pr. hektar og et højt druemodningsniveau.
      Endelig afspejles vinavlernes kunnen i de strenge krav til transporten af høsten for at bevare kvaliteten af druens tynde skind og i den direkte presning af den beskyttede høst for at bevare vinens fine aroma og balance.
      For at bevare kulturarvsdiversiteten af denne særegne druesort i det geografiske område har vinavlerne etableret et kloningscenter, der står for udvælgelsen af formeringsmaterialet.
      »Picpoul de Pinet« er en hvidvin fra én enkelt druesort, nemlig piquepoul B, der er fuldstændigt tilpasset det naturlige miljø i det geografiske område. Området får meget lidt nedbør, men påvirkningen fra havet kombineret med veldrænede og tykke jordlag medfører en optimal modning af denne sene drue. Dette giver en blomster- og frugtagtig aroma med et anstrøg af citrus og mineraler kombineret med en snert syrlighed, der kendetegner Picpoul de Pinet i forhold til de andre hvide vine fra regionen.
      Vinavlernes kunnen afspejles både i valget af placeringen af vinmarkerne og af beskæringsform, idet der for denne livskraftige vinstok lægges vægt på en traditionel teknik og en regulering af produktionen, hvilket gør det muligt for druerne at nå en høj grad af modenhed, sådan som traditionen foreskriver.
      Endelig sikrer og beskytter producenterne vinenes delikate aroma og balance ved at udvise den yderste omhu i forbindelse med transporten af de høstede druer og presningen af dem.
      9.   Andre vigtige betingelser
      
      
         Supplerende geografisk betegnelse
      
      Retsgrundlag:
      National lovgivning
      Type supplerende betingelse:
      Supplerende bestemmelser vedrørende mærkningen
      Beskrivelse af betingelsen:
      På etiketten for vine med den kontrollerede oprindelsesbetegnelse er det tilladt at angive »Languedoc« som større geografisk enhed. Størrelsen på skrifttegnene for denne større geografiske enhed må hverken i højden eller bredden være større end halvdelen af størrelsen af de skrifttegn, som udgør betegnelsen for den kontrollerede oprindelsesbetegnelse.
      
         Supplerende bestemmelser vedrørende mærkningen
      
      Retsgrundlag:
      National lovgivning
      Type supplerende betingelse:
      Supplerende bestemmelser vedrørende mærkningen
      Beskrivelse af betingelsen:
      Størrelsen på skrifttegnene for alle fakultative udtryk, hvis anvendelse i henhold til fællesskabsbestemmelserne kan reguleres af medlemsstaterne, må hverken i højden eller bredden være større end halvdelen af størrelsen af de skriftegn, som udgør betegnelsen for den kontrollerede oprindelsesbetegnelse.
      
         Område i umiddelbar nærhed
      
      Retsgrundlag:
      National lovgivning
      Type supplerende betingelse:
      Undtagelse vedrørende produktionen i det afgrænsede geografiske område
      Beskrivelse af betingelsen:
      Det område, der ligger umiddelbart i nærheden, og som er genstand for undtagelsen vedrørende fremstillingen og behandlingen af vinen, omfatter kommunerne Agde og Marseillan i departementet Hérault.
      
         Henvisning til offentliggørelsen af varespecifikationen
      
      https://info.agriculture.gouv.fr/gedei/site/bo-agri/document_administratif-b0a39007-4c88-4090-8523-f19de64abead.